张佳胤
三石篇
太滇以西三巨石，错列荆榛对孤驿。
文彩天开海岳图，面面晶光盈十尺。
吁嗟此石生点苍，云谁置之古路傍。
停车顾盼日将晏，仆夫语罢泣数行。
往年天子新明堂，厥材万国争梯航。
燕山之石白胜玉，何求此物劳要荒。
守臣当日功名亟，檄书夜飞人屏息。
程途初不计山谿，男妇征佣无汉僰。
鞭石难寻渤海神，凿山谁是金牛力。
那许终朝尺寸移，积尸道上纷如织。
中兴令主尧舜姿，一苇圣德超茅茨。
天门万里竟不知，几使黔南无孑遗。
君不见旅獒古训老臣策，枸酱虽甘亦何益。
三石砑风雨深，千载行人增叹惜。